Broj: 711-I-1591-P-185-20/21-06-12

Zagreb, 27. kolovoza 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnice Dalije Orešković, zastupnice u Hrvatskom saboru,** na 139. sjednici, održanoj 27. kolovoza 2021., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Dalije Orešković, zastupnice u Hrvatskom saboru,** **povodom navoda iz podnesene prijave vezanih za poslovne odnose Zajedničkog odvjetničkog ureda Frane Letica i Dalija Orešković i Grada Zagreba, neće se pokrenuti, s obzirom da nisu utvrđene okolnosti koje bi upućivale na moguću povredu odredbi ZSSI-a počinjenu od strane navedene dužnosnice.**

Obrazloženje

Protiv dužnosnice Dalije Orešković, zastupnice u Hrvatskom saboru, podnesena je 17. kolovoza 2020. neanonimna prijava, koja je u knjizi ulazne pošte Povjerenstva zaprimljena pod brojem: 711-U-2885-P-185/20-01-5 te je povodom iste otvoren predmet broj: P-185/20.

U predmetnoj prijavi se u bitnome navodi da su u medijima, dok je na čelu Povjerenstva za odlučivanje o sukobu interesa bila sadašnja saborska zastupnica Dalija Orešković, bili prisutni napisi da je Odvjetnički ured Letica-Orešković angažiran na slučajevima zastupanja Grada Zagreba, pravno predstavljanog po dužnosniku Milanu Bandiću. To bi značilo da se dužnosnica Dalija Orešković bavila slučajevima dužnosnika Milana Bandića u javnom tijelu, Povjerenstvu, dok je istovremeno Grad Zagreb (po njemu predstavljan) bio dio privatnog rada odvjetničkog ureda nje i njenog supruga, za što prijavitelj vjeruje kako je takva povezanost mogla utjecati na njezin nepristran rad. U duhu transparetnosti za koju se Povjerenstvo zalaže, dužnosnica Dalija Orešković je javno i jasno trebala deklarirati veze svog privatnog odvjetničkog ureda s Gradom Zagrebom, ističe podnositelj.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 41. je propisano da su predsjednik i članovi Povjerenstva za odlučivanje o sukobu interesa dužnosnici u smislu ZSSI-a. Isto tako, člankom 3. stavkom 1. podstavkom 5. ZSSI-a propisano je kako su zastupnici u Hrvatskom saboru dužnosnici u smislu odredbi ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da je dužnosnica Dalija Orešković dužnost predsjednice Povjerenstva za odlučivanje o sukobu interesa obnašala od 11. veljače 2013. do 11. veljače 2018., dok trenutno, od 22. srpnja 2020. obnaša dužnost zastupnice u Hrvatskom saboru te je stoga, povodom obnašanja navedenih dužnosti, obvezna postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatratin da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. toga članka (članovi obitelji) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisanoje da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propsiano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, dok je stavkom 3. istog članka propisano da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 37. stavkom 1. ZSSI-a propisano je da dužnost predsjedniku i članovima Povjerenstva prestaje prije isteka vremena na koji su izabrani u slučaju smrti i u slučajevima razrješenja od dužnosti, dok je stavkom 2. istog članka propisano da će predsjednik i član Povjerenstva biti razriješeni od dužnosti u sljedećim slučajevima: na vlastiti zahtjev, u slučaju trajnoga gubitka sposobnosti za obnašanje dužnosti, ako prestanu postojati uvjeti potrebni za izbor navedeni u članku 33. stavku 1. točki 1., 4. i 5. ovog Zakona, u slučaju kršenja odredbi ovog Zakona.

Člankom 37. stavkom 3. ZSSI-a propisano je da postojanje razloga za razrješenje iz stavka 2. ovog članka predsjednika i člana Povjerenstva prije isteka mandata utvrđuje nadležni Odbor, a odluku o razrješenju od dužnosti predsjedniku i članovima Povjerenstva donosi Hrvatski sabor.

Prethodno se ističe da se navodi iz prijave odnose na razdoblje kada je dužnosnica obnašala dužnost predsjednice Povjerenstva, a da Povjerenstvo nije nadležno za odlučivanje o sukobu interesa predsjednika i članova Povjerenstva. Međutim, budući da je dužnosnici Daliji Orešković mandat u Povjerenstvu prestao prije više od tri godine, a Hrvatski sabor ne može više donijeti odluku o njezinom eventualnom razrješenju u slučaju povrede odredbi ZSSI-a, Povjerenstvo je našlo svrsishodnim odlučivati u ovom predmetu i to iz razloga što je interes javnosti, pa i same dužnosnice da budu upoznati sa stanjem i rješenjem ovog predmeta.

Grad Zagreb, Stručna služba gradonačelnika se na zahtjev Povjerenstva dopisom KLASA: 008-02/20-002/335, URBROJ: 251-03-01-20-6 očitovao navodeći očitovanje Ureda za zastupanje, KLASA: 701-01/20- 001/90, URBROJ: 251-30-01/01-20-02, od 13. listopada 2020., dopis Gradskog ureda za financije, KLASA: 008-02/20-002/339, URBROJ: 251-08-22-1-2, od 5. listopada 2020., s pripadajućom dokumentacijom.

Uvidom u očitovanje Ureda za zastupanje, KLASA: 701-01/20- 001/90, URBROJ: 251-30-01/01-20-02, od 13. listopada 2020. utvrđeno je da su odvjetnici Frane Letica i Dalija Orešković iz Zajedničkog odvjetničkog ureda Frane Letica i Dalija Orešković sklopili s Gradom Zagrebom Ugovor o zastupanju Grada Zagreba KLASA: 080-08/09-01/111 od 27.4.2010. za 2010. godinu, KLASA: 080-08/09-01/111 od 1.3.2011. s rokom važenja do sklapanja ugovora za ovu vrstu usluga za 2012. godinu i KLASA: 080-08/09-01/111 od 15.10.2012. s rokom važenja do sklapanja ugovora za ovu vrstu usluga za 2013. godinu. Preslika spomenutih Ugovora dostavljena je u prilogu ovog očitovanja.

Sva tri spomenuta Ugovora sklopljena su po provedenom postupku javne nabave za pružanje odvjetničkih usluga, budući da su bili ispunjeni uvjeti iz javne nabave, navedeno je u dopisu. Iz navedenog proizlazi kako su odvjetnici Frane Letica i Dalija Orešković iz Zajedničkog odvjetničkog ureda Frane Letica i Dalija Orešković posljednji Ugovor o zastupanju Grada Zagreba KLASA: 080-08/09-01/111 s Gradom Zagrebom sklopili 15.10.2012.

Navode da su 14.2.2013. putem telefax-a zaprimili rješenje Hrvatske odvjetničke komore od 11.2.2013. broj: 1441/2013. o mirovanju odvjetničke djelatnosti Daliji Orešković od dana 11.2.2013. Istim je rješenjem privremenim preuzimateljem imenovan odvjetnik Frane Letica. Preslika ovog rješenja dostavljena je u prilogu dopisa.

Ugovor o pružanju odvjetničkih usluga za Grad Zagreb od 17.12.2013. nisu sklopili niti Dalija Orešković niti Frane Letica, slijedom čega je po isteku daljnjeg roka od 30 dana Frani Letici prestala ovlast zastupati Grad Zagreb, navedeno je u dopisu.

Na temelju sklopljenih Ugovora o zastupanju Grada Zagreba, imenovani odvjetnici su zastupali Grad Zagreb za vrijeme važenja Ugovora čiji su bili potpisnici te su za pružene usluge odvjetničkog zastupanja plaćeni sukladno odredbi članka 5. sklopljenih ugovora te Tarifi o nagradama i naknadi troškova za rad odvjetnika (“Narodne novine” broj 142/12, 103/14, 118/14 i 107/15). Za pružene usluge zastupanja isplaćen im je iznos od 5.535,00 kn u 2011. godini te iznos od 15.487,50 kn u 2012. godini. Odvjetniku Frani Letici isplaćen je u 2017. godini iznos od 20.245,32 kn na ime naknade parničnog troška zastupanja protivne stranke u parnici koju je Grad Zagreb izgubio. Dokazi o navedenom u prilogu su dopisa.

Uvidom u Rješenje Hrvatske odvjetničke komore broj:1441/2013 od 11. veljače 2013. utvrđeno je da je na temelju čl. 54. vezano uz članak 55. Zakona o odvjetništvu, te članka 33. toč. 3. i članka 75. toč. 10. Statuta Hrvatske odvjetničke komore, rješavajući zahtjev Dalije Orešković, odvjetnice u Zagrebu, ………………… za mirovanjem odvjetničke djelatnosti, Izvršni odbor Hrvatske odvjetničke komore na sjednici 11. veljače 2013. riješio da dužnosnici Daliji Orešković miruje obavljanje odvjetničke djelatnosti od 11. veljače 2013. radi izbora na dužnost predsjednice Povjerenstva za odlučivanje o sukobu interesa Odlukom Hrvatskog sabora.

Privremenim preuzimateljem Daliji Orešković istim je Rješenjem imenovan Frane Letica, odvjetnik u Zagrebu, te je određeno da je Dalija Orešković dužna obavijestiti Hrvatsku odvjetničku komoru o nastavku obavljanja odvjetničke djelatnosti.

Budući da je dužnosnica Dalija Orešković svoje privatne poslove nakon imenovanja na dužnost predsjednice Povjerenstva uredila na način i vrijeme kako je opisano u obrazloženju ove Odluke, a budući i da od kada je obnašala navedenu dužnost više nije bilo poslovnih odnosa između Grada Zagreba i Zajedničkog odvjetničkog ureda Frane Letica i Dalija Orešković, Povjerenstvo zaključuje kako je na vrijeme spriječila mogući sukob interesa, slijedom čega nisu utvrđene okolnosti koje bi upućivale na moguću povredu odredbi ZSSI-a počinjenu od strane navedene dužnosnice.

S obzirom na sve navedeno, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Dalija Orešković, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana